20-årig Marcel Witkowski er én af flere unge, den nordjyske vinduesfabrik Outline har ansat. Han har haft en svær skolegang, og hans fremtidige karrierevej var derfor uklar. Men Outline hjalp ham på rette vej, og nu er han startet i uddannelse som maskinsnedker hos virksomheden. Han er dog langt fra den eneste unge medarbejder i virksomheden, da det er sket som en del af Outlines målrettede Ungeindsats, der har eksisteret siden 2017. Lige nu har de ni unge under 25 år ansat. - Vi er en virksomhed, som er i en hastig teknologisk udvikling, så vi ser meget de unge som dem, der kan være med til at knække koden og løfte os til et nyt niveau, siger administrerende direktør i Outline, Jens Sørensen. Vejen til bedre velfærd I 2021 var 45.000 unge under 25 år uden job eller uddannelse, og derfor er Ungeindsatsen et tiltag, der vækker interesse hos beskæftigelsesminister, Ane Halsboe-Jørgensen. - Det er en kæmpe falliterklæring for et land som vores, og hver eneste af de her unge menneske skulle gerne møde en åben dør, enten et uddannelsessted eller en virksomhed som her, der tager dem ind og giver dem en vej frem, siger hun og fortsætter: - Der er nogle steder, hvor det kan være det, der gør forksellen, og vi skal have det hele i spil. Derfor er det utrolig vigtigt at have virksomheder, der tør at tage et ansvar. Marcel stiger i graderne Det er dog ikke alene unge, som får en hjælpende hånd. Virksomheden tager også imod borgere, der ikke kan varetage et almindeligt 37 timers job. - Der har vi den holdning, at det kan vi godt finde plads og arbejdsopgaver til, så de også kan være lige så produktive som os, der har et almindeligt job. Det er heller ikke uden mulighed for at stige i graderne. For Marcel Witkowski, der startede med at gøre rent hos Outline, er nu ved at uddanne sig som maskinsnedker. - Jeg skal vise, at min chance ikke bliver spildt.

Opsummering:
En nordjysk fabrik har knækket koden. De har nemlig stor succes med at få unge i arbejde - og det fik i dag den nye beskæftigelsesminister til at kigge forbi.